Ma, babadogter veg saam vir hul lewensDeur Megan Gittins Ruaché Botha het by geboorte net 440g geweeg. (Foto: clickndonate.com) ŉ Ma van Kemptonpark aan die Oos-Rand en haar pasgebore “wonderbaba” word saam in waakeenhede van ŉ Pretoriase hospitaal behandel nadat die babadogtertjie op 26 weke gebore is. Mari en Johan Botha se dogtertjie, Ruaché, is op 15 Mei in die Life Wilgers-hospitaal met ŉ noodkeisersnee in die lewe gebring nadat Mari (28) komplikasies met haar swangerskap ervaar het. Klein Ruaché het by geboorte net 440 g geweeg. Mari ly aan lupus, ŉ outo-immuunsiekte waar die liggaam sy eie gesonde weefsel aanval, en het jare voor haar swangerskap bloedverdunningsmedikasie gebruik. Toe sy swanger word, is hierdie chroniese medikasie verander en ŉ bloedklont het in die naelstring gevorm. Dít het die voeding na die baarmoeder afgesny en ŉ keisersnee moes noodgedwonge gedoen word. Johan vertel Ruaché moes kort na haar geboorte verskeie kere bloedoortappings ontvang omdat sy slegs 30 ml bloed in haar liggaam gehad het. “Hulle moes elke keer 6 ml bloed getrek het om verskillende toetse te doen,” verduidelik Johan. Ruaché is steeds aan masjiene gekoppel wat haar deur ŉ voedingsbuis voed. Mari Botha in die waakeenheid van die hospitaal. (Foto: clickndonate.com) Omdat die klein baba nie werklik ŉ immuunstelsel het nie, het sy vandeesweek ŉ infeksie opgedoen. “Die volgende 48 uur is kritiek,” sê Johan. “Sy het ŉ goeie aand gehad maar sy lyk baie bleek.” Na Ruaché se geboorte was dit nie net sy wat om haar lewe moes veg nie, maar ma Mari ook. Mari is in die waakeenheid opgeneem met nierversaking en ondergaan sedertdien daagliks dialise. Johan verduidelik dat indien die dialise nie daagliks gedoen word nie, vul haar longe met vog. Mari se niere het verswak tot 8% funksionaliteit, maar dokters kan steeds nie vasstel of ŉ nieroorplanting nodig sal wees nie. “Sy moet Vrydag gaan vir ŉ nierbiopsie om te bepaal wat presies fout is,” sê Johan. Nietemin is daar steeds ŉ moontlikheid dat Mari volgende week, ná 50 dae in die hospitaal, ontslaan kan word. Dokters het ŉ permanente poort ingesit sodat sy vanaf die huis dialise kan ontvang. Ruaché in die hospitaal. (Foto: clickndonate.com) Johan verduidelik weens Mari se mediese toestand, is sy nie in staat om te werk nie. Dié situasie plaas die gesin onder geweldige finansiële druk en die hospitaalkoste bly ophoop. Tog kry die situasie nie die gesin onder nie, sê Johan. “Ons baklei geestelik so hard vir hulle.” ŉ Skarefinansieringsinisiatief is begin om die Botha-gesin finansieel te ondersteun. Teen Woensdag is reeds bykans R45 000 vir die gesin ingesamel. Klik hier vir meer inligting of om ŉ bydrae te maak.